SET พรุ่งนี้พักฐานต่อ แนวรับ 1,404-1,402 จุด
โบรกฯมอง แนวโน้มการลงทุนในวันพรุ่งนี้ (17 มิ.ย.) ตลาดฯคงจะยังพักฐานไปอีกสักพัก พร้อมให้แนวรับ 1,404-1,402 จุด ส่วนแนวต้านให้ไว้ที่ 1,426 จุด
16 มิ.ย. 2559

นายอดิศักดิ์ ผู้พิพัฒน์หิรัญกุล นักกลยุทธ์การลงทุน ฝ่ายวิเคราะห์หลักทรัพย์ บล.ธนชาต เปิดเผยถึงตลาดหุ้นไทยวันนี้ (16 มิ.ย.) ปรับตัวลงตั้งแต่เปิดตลาดในภาคเช้าเป็นไปในทิศทางเดียวกับตลาดต่างประเทศ โดยตลาดหุ้นเอเชียส่วนใหญ่ปรับตัวลง เช่นเดียวกับตลาดในยุโรปที่เทรดในช่วงบ่ายนี้ก็ติดลบ โดยเมื่อเทียบกับตลาดในกลุ่ม TIP จะเห็นได้ว่าตลาดหุ้นไทยแย่กว่าตลาดหุ้นอินโดนีเซียที่ทรงตัว ส่วนตลาดหุ้นฟิลิปปินส์อยู่ในแดนบวก
ทั้งนี้ เป็นผลจากความกังวลการทำประชามติว่าอังกฤษจะออกจากการเป็นสมาชิกสหภาพยุโรป (EU) หรือไม่ (Brexit) ซึ่งกดดันตลาดไปทั่วโลก และตลาดหุ้นก็ไม่ชอบความไม่แน่นอน นอกจากนี้ ราคาน้ำมันดิบปรับตัวลงกดดันหุ้นกลุ่มพลังงาน ส่วนกลุ่มแบงก์ก็มีปัจจัยกดดันจากเรื่องรายได้ค่าธรรมเนียมที่อาจได้รับผลกระทบจากบริการ Prompt Pay ส่วนตลาดบ้านเราก็ได้ปรับตัวขึ้นไปก่อนหน้านี้แล้วด้วย
แนวโน้มการลงทุนในวันพรุ่งนี้ (17 มิ.ย.) มองว่าตลาดฯคงจะยังพักฐานไปอีกสักพัก พร้อมให้แนวรับ 1,404-1,402 จุด ส่วนแนวต้านให้ไว้ที่ 1,426 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 156.00 บาท ลดลง 6.50 บาท
PTT ปิดที่ 313.00 บาท ลดลง 6.00 บาท
SCB ปิดที่ 132.00 บาท ลดลง 3.00 บาท
PTTEP ปิดที่  80.75 บาท ลดลง 2.25 บาท
KBANK ปิดที่ 162.50 บาท ลดลง 5.00 บาท